arnastofnun/IGC-2024 huggingface dataset:
Staðfesting samninga um veiðar úr norsk-íslenska síldarstofninum á árinu 2010 Þingsályktun - þingskjal nr. 1136

138. löggjafarþing 2009–2010.

Nr. 13/138.

Þskj. 1136 - 593. mál.

Þingsályktun um staðfestingu samninga um veiðar úr norsk-íslenska síldarstofninum á árinu 2010.

Alþingi ályktar að heimila ríkisstjórninni að staðfesta fyrir Íslands hönd eftirtalda samninga um veiðar úr norsk-íslenska síldarstofninum á árinu 2010 sem gerðir voru í London 22. október 2009:

1. Sameiginlega bókun um niðurstöður fiskveiðiviðræðna um stjórnun veiða úr norsk- íslenska síldarstofninum í Norðaustur-Atlantshafi á árinu 2010.

2. Samkomulag milli Íslands og Noregs um veiðiheimildir innan efnahagslögsögu Noregs norðan 62°N, fiskveiðilögsögu Jan Mayen og efnahagslögsögu Íslands á árinu 2010.

3. Samkomulag milli Íslands og Rússneska sambandsríkisins um veiðiheimildir innan efnahagslögsögu Íslands á árinu 2010.

Samþykkt á Alþingi 18. maí 2010.
Samningur milli Íslands og Færeyja um fiskveiðar innan íslenskrar og færeyskrar lögsögu 2010 Þingsályktun - þingskjal nr. 1137

138. löggjafarþing 2009–2010.

Nr. 14/138.

Þskj. 1137 - 542. mál.

Þingsályktun um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2010.

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Færeyja um fiskveiðar innan íslenskrar og færeyskrar lögsögu á árinu 2010 sem gengið var frá með bréfaskiptum í Þórshöfn og Reykjavík 9. og 22. mars 2010.

Samþykkt á Alþingi 18. maí 2010.
Fullgilding mansalsbókunar við Palermó-samninginn Þingsályktun - þingskjal nr. 1138

138. löggjafarþing 2009–2010.

Nr. 15/138.

Þskj. 1138 - 526. mál.

Þingsályktun um fullgildingu mansalsbókunar við Palermó-samninginn.

Alþingi ályktar að heimila ríkisstjórninni að fullgilda fyrir Íslands hönd bókun um að koma í veg fyrir, uppræta og refsa fyrir mansal, einkum kvenna og barna, sem er viðbót við samning Sameinuðu þjóðanna gegn fjölþjóðlegri, skipulagðri glæpastarfsemi og samþykkt var af allsherjarþingi Sameinuðu þjóðanna í New York 15. nóvember 2000.

Samþykkt á Alþingi 19. maí 2010.
Efling græna hagkerfisins Nefndarálit - þingskjal nr. 1218

138. löggjafarþing 2009–2010.

Þskj. 1218 - 520. mál.

Nefndarálit um till. til þál. um eflingu græna hagkerfisins.

Frá iðnaðarnefnd.

Nefndin hefur fjallað um málið og fengið á sinn fund Valborgu Steingrímsdóttur frá Orkustofnun. Þá bárust umsagnir frá Byggðastofnun, Fjárfestingarstofunni, Landmælingum Íslands, Landsvirkjun, Náttúrufræðistofnun Íslands, Orkubúi Vestfjarða ohf., Orkustofnun, Samorku – samtökum orku- og veitufyrirtækja, Samtökum ferðaþjónustunnar, Sorpu bs., Umhverfisstofnun, Vegagerðinni, Vesturlandsskógum og Viðskiptaráði Íslands.

Í tillögunni er lagt til að hafinn verði undirbúningur að eflingu græna hagkerfisins á Íslandi með markmið sjálfbærrar þróunar að leiðarljósi. Lagt er til að Alþingi kjósi níu manna nefnd með fulltrúum allra þingflokka sem fái það verkefni að kortleggja sóknarfæri íslensks atvinnulífs á sviði grænnar atvinnusköpunar og leggja fram tillögur um stjórnvaldsaðgerðir sem ýtt geti undir atvinnusköpun á þessu sviði. Nefndinni er ætlað að skila niðurstöðum sínum fyrir 1. desember 2010.

Nefndin hefur fjallað um málið og er hún sammála meginefni tillögunnar. Nefndin leggur þó til breytingu á skilatíma nefndarinnar í þá veru að hún fái rýmri tíma til að skila niðurstöðum í ljósi þess hve langt er liðið á árið. Nefndin leggur því til að nefndin skili niðurstöðum fyrir 1. mars 2011.

Einstakir umsagnaraðilar hreyfðu þeim sjónarmiðum að mikilvægt væri að skilgreina nánar hvað fælist í hugtökunum sjálfbærni og sjálfbærri þróun og nauðsynlegt væri að tekin yrði afstaða til þess við hvaða skilgreiningu ætti að miða í því verkefni sem hér um ræðir. Hafa verður í huga að ef hugtökin eru notuð án frekari skýringa geta þau orðið merkingarlaus. Tekur nefndin undir þessi sjónarmið og áréttar að þar sem til eru fleiri en tvær skilgreiningar á hugtakinu sé nauðsynlegt að settur verður skýr rammi þar að lútandi. Það er álit nefndarinnar að rétt sé að miða við þá skilgreiningu á sjálfbærri þróun sem felur í sér samþættingu á hagrænum, félagslegum og umhverfislegum sjónarmiðum við mótun atvinnu- og efnahagsstefnu.

Nefndin er sammála þeim ábendingum er komu fram hjá umsagnaraðila að mikilvægt sé að sú nefnd sem skipuð verði af Alþingi fjalli sérstaklega um hlut skógræktar í sjálfbærri þróun og eflingu græns hagkerfis en hugtakið sjálfbær þróun á rætur sínar að rekja til umfjöllunar um skógrækt.

Nefndin leggur til að tillagan verði samþykkt með eftirfarandi:

BREYTINGUM:

1. Í stað orðanna „samþætta hugmyndafræði sjálfbærrar þróunar almennri ákvarðanatöku í efnahags- og atvinnumálum“ í fyrri málsgrein komi: styrkja stöðu sjálfbærrar þróunar í efnahags- og atvinnustefnu þjóðarinnar.

2. Í stað orðanna „fyrir 1. desember 2010“ í síðari málsgrein komi: fyrir 1. mars 2011.

Atli Gíslason var fjarverandi við afgreiðslu málsins.

Alþingi, 7. júní 2010.

Skúli Helgason,

form., frsm.

Gunnar Bragi Sveinsson.

Jón Gunnarsson.

Tryggvi Þór Herbertsson.

Margrét Tryggvadóttir.

Jónína Rós Guðmundsdóttir.

Sigmundur Ernir Rúnarsson.

Lilja Rafney Magnúsdóttir.
Notendastýrð persónuleg aðstoð við fólk með fötlun Þingsályktun - þingskjal nr. 1241

138. löggjafarþing 2009–2010.

Nr. 16/138.

Þskj. 1241 - 354. mál.

Þingsályktun um notendastýrða persónulega aðstoð við fólk með fötlun.

Alþingi ályktar að fela félags- og tryggingamálaráðherra að koma á fót notendastýrðri persónulegri aðstoð við fatlað fólk á Íslandi með það að markmiði að fatlað fólk geti almennt notið sjálfstæðis í lífi sínu til jafns við ófatlað fólk. Ráðherra leggi fram tillögu að útfærslu á þjónustunni ásamt frumvarpi til nauðsynlegra lagabreytinga á haustþingi 2010.

Samþykkt á Alþingi 8. júní 2010.
Ákvörðun sameiginlegu EES-nefndarinnar nr. 141/2007 um breytingu á II. viðauka við EES-samninginn Þingsályktun - þingskjal nr. 1272

138. löggjafarþing 2009–2010.

Nr. 17/138.

Þskj. 1272 - 398. mál.

Þingsályktun um staðfestingu ákvarðana sameiginlegu EES-nefndarinnar nr. 141/2007 og nr. 7/2010 um breytingu á II. viðauka (Tæknilegar reglugerðir, staðlar, prófanir og vottun) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvarðanir sameiginlegu EES-nefndarinnar nr. 141/2007 frá 26. október 2007 og nr. 7/2010 frá 29. janúar 2010, um breytingu á II. viðauka (Tæknilegar reglugerðir, staðlar, prófanir og vottun) við EES-samninginn, og fella inn í samninginn tilskipun Evrópuþingsins og ráðsins 2006/66/EB frá 6. september 2006, um rafhlöður og rafgeyma og notaðar rafhlöður og rafgeyma og um niðurfellingu tilskipunar 91/157/EBE, og tilskipun Evrópuþingsins og ráðsins 2008/103/EB frá 19. nóvember 2008, um breytingu á tilskipun 2006/66/EB um rafhlöður og rafgeyma og notaðar rafhlöður og rafgeyma að því er varðar setningu rafhlaðna og rafgeyma á markað.

Samþykkt á Alþingi 10. júní 2010.
Efling græna hagkerfisins Þingsályktun - þingskjal nr. 1273

138. löggjafarþing 2009–2010.

Nr. 18/138.

Þskj. 1273 - 520. mál.

Þingsályktun um eflingu græna hagkerfisins.

Alþingi ályktar að hefja skuli undirbúning eflingar græna hagkerfisins á Íslandi með markmið sjálfbærrar þróunar að leiðarljósi. Alþingi samþykkir að kjósa níu manna nefnd með fulltrúum þingflokka sem hafi það verkefni að kortleggja sóknarfæri íslensks atvinnulífs á sviði grænnar atvinnusköpunar. Nefndin skal m.a. gera tillögur um stjórnvaldsaðgerðir og úrbætur á stoðkerfi atvinnulífsins sem ýtt geti undir vöxt græna hagkerfisins auk þess að leita leiða til að styrkja stöðu sjálfbærrar þróunar í efnahags- og atvinnustefnu þjóðarinnar. Sérstök áhersla verði lögð á að greina hvernig bæta megi alþjóðlega samkeppnishæfni Íslands á sviði vistvænnar atvinnustarfsemi. Nefndin skal gera tillögur um lagabreytingar er þjóni framangreindum markmiðum og setja mælanleg markmið um fjölgun grænna starfa í íslensku atvinnulífi. Þess verði gætt að samþætta tillögur nefndarinnar við ýmsar áætlanir stjórnvalda sem tengjast atvinnu- og umhverfismálum, svo sem Velferð til framtíðar, Rammaáætlun um vernd og nýtingu náttúrusvæða, 20/20 Sóknaráætlun og Byggðaáætlun.

Nefndin skal skipuð fulltrúum þingflokka og skal hún skila niðurstöðum fyrir 1. mars 2011. Þingflokkar sem ekki eiga kjörinn mann í nefndinni hafa heimild til áheyrnaraðildar. Nefndin getur ráðið sér starfsmann og skal fjárheimilda í því skyni aflað í fjáraukalögum ársins 2010.

Samþykkt á Alþingi 10. júní 2010.
Bólusetningar barna gegn pneumókokkasýkingum Þingsályktun - þingskjal nr. 1277

138. löggjafarþing 2009–2010.

Nr. 19/138.

Þskj. 1277 - 465. mál.

Þingsályktun um bólusetningar barna gegn pneumókokkasýkingum.

Alþingi ályktar að fela heilbrigðisráðherra að hefja undirbúning að bólusetningu allra ungbarna gegn pneumókokkasýkingum í ljósi þess að hún er hagkvæmust þeirra bólusetninga sem eftir er að taka upp.

Samþykkt á Alþingi 10. júní 2010.
Bólusetning gegn HPV-smiti og leghálskrabbameini Þingsályktun - þingskjal nr. 1278

138. löggjafarþing 2009–2010.

Nr. 20/138.

Þskj. 1278 - 498. mál.

Þingsályktun um bólusetningu gegn HPV-smiti og leghálskrabbameini.

Alþingi ályktar að fela heilbrigðisráðherra að hefja undirbúning að bólusetningu allra 12 ára stúlkna gegn HPV-smiti og leghálskrabbameini.

Samþykkt á Alþingi 10. júní 2010.
Aðgangur fjárlaganefndar að upplýsingakerfum ríkisins Þingsályktun - þingskjal nr. 1310

138. löggjafarþing 2009–2010.

Nr. 21/138.

Þskj. 1310 - 220. mál.

Þingsályktun um aðgang fjárlaganefndar að upplýsingakerfum ríkisins.

Alþingi ályktar að fela fjármálaráðherra að sjá til þess að fjárlaganefnd verði veittur beinn skoðunaraðgangur að þeim bókhalds- og upplýsingakerfum ríkisins sem vistuð eru hjá Fjársýslu ríkisins.

Samþykkt á Alþingi 11. júní 2010.
Samgönguáætlun fyrir árin 2009–2012 Breytingartillaga - þingskjal nr. 1314

138. löggjafarþing 2009–2010.

Þskj. 1314 - 582. mál.

Breytingartillögur við till. til þál. um fjögurra ára samgönguáætlun fyrir árin 2009–2012.

Frá samgöngunefnd.

1. Við kafla 3.1 Fjármál. Liðurinn Áætlun um öryggi sjófarenda orðist svo:

2. Við kafla 4.2 Sundurliðun einstakra gjaldaliða, Norðvesturkjördæmi.

a. Við liðinn Undirbúningur verka utan áætlunar. Í stað tölunnar „40“ komi: 35, og í stað tölunnar „29“ komi: 24.

b. Við liðinn 60 Vestfjarðavegur, 31–33 Eiði–Kjálkafjörður. Í stað tölunnar „634“ komi: 600, og í stað tölunnar „1.100“ komi: 1.072.

c. Við liðinn 60 Vestfjarðavegur bætist nýr liður, 39 Dýrafjarðargöng, sem orðist svo:

3. Við kafla 4.2 Sundurliðun einstakra gjaldaliða, Sameiginlegt og óskipt. Liðurinn Sameiginlegur jarðgangakostnaður orðist svo:

4. Við kafla 6.1.2 Gjöld. Í stað tölunnar „81,0“ í liðnum Ökumaður og farartæki komi: 78,5, og í stað tölunnar „32,0“ í liðnum Áróður og fræðsla komi: 34,5.
Skipun nefndar sem kanni forsendur verðtryggingar á Íslandi Þingsályktunartillaga - þingskjal nr. 1373

138. löggjafarþing 2009–2010.

Þskj. 1373 - 676. mál.

Tillaga til þingsályktunar um skipun nefndar sem kanni forsendur verðtryggingar á Íslandi.

Frá viðskiptanefnd.

Alþingi ályktar að fela efnahags- og viðskiptaráðherra að skipa nefnd sem kanni forsendur verðtryggingar á Íslandi, meti kosti og galla þess að dregið verði úr vægi verðtryggingar í íslensku fjármálakerfi og hvaða leiðir eru hagfelldastar í því skyni. Nefndin skoði á heildstæðan hátt áhrif verðtryggingar á lántaka og lánveitendur sem og áhrif hennar á virkni hagstjórnar og efnahagslegan stöðugleika almennt. Nefndin leggi fram tillögur til að draga úr umfangi verðtryggingar án þess að fjármálastöðugleika sé ógnað.

Í nefndinni eigi sæti fulltrúar allra flokka á þingi auk eins fulltrúa efnahags- og viðskiptaráðuneytis og eins fulltrúa fjármálaráðuneytis. Efnahags- og viðskiptaráðherra skipi formann nefndarinnar og nefndin skili honum áliti sínu og tillögum fyrir lok árs 2010.
Samgönguáætlun fyrir árin 2009–2012 Þingsályktun - þingskjal nr. 1381

138. löggjafarþing 2009–2010.

Nr. 22/138.

Þskj. 1381 - 582. mál.

Þingsályktun um fjögurra ára samgönguáætlun fyrir árin 2009–2012.

Samþykkt á Alþingi 15. júní 2010.

Smellið á PDF efst á síðunni til að skoða skjalið.
Afgerandi lagaleg sérstaða Íslands varðandi tjáningar- og upplýsingafrelsi Þingsályktun - þingskjal nr. 1392

138. löggjafarþing 2009–2010.

Nr. 23/138.

Þskj. 1392 - 383. mál.

Þingsályktun um að Ísland skapi sér afgerandi lagalega sérstöðu varðandi vernd tjáningar- og upplýsingafrelsis.

Alþingi ályktar að fela ríkisstjórninni að leita leiða til að styrkja tjáningarfrelsi, málfrelsi, upplýsingamiðlun og útgáfufrelsi auk þess sem vernd heimildarmanna og afhjúpenda verði tryggð.

Í þessu skyni verði:

a. gerð úttekt á lagaumhverfinu svo að hægt sé að afmarka viðfangsefnið og undirbúa nauðsynlegar lagabreytingar eða nýja löggjöf,

b. litið til löggjafar annarra ríkja með það að markmiði að sameina það besta til að skapa Íslandi sérstöðu á sviði tjáningar- og upplýsingafrelsis,

c. kannaðir möguleikar þess að koma á fót fyrstu alþjóðaverðlaununum sem kennd yrðu við Ísland, Íslensku tjáningarfrelsisverðlaununum,

d. gerð úttekt á viðbúnaði ríkisins, einkum á sviði öryggismála, vegna starfrækslu alþjóðlegra gagnavera hér á landi,

e. haldin alþjóðleg ráðstefna á Íslandi um breytingar á lagasetningu og netnotendaumhverfi með tilkomu gagnavera og hvaða réttarreglur gilda um netið.

Við starfið verði leitað aðstoðar sérfróðra erlendra aðila.

Markmiðið verði lýðræðisumbætur þar sem traustum stoðum verði komið undir útgáfustarfsemi og ásýnd landsins í alþjóðasamfélaginu efld.

Mennta- og menningarmálaráðherra upplýsi Alþingi um framfylgd verkefna innan Stjórnarráðsins skv. 1.–4. mgr. á þriggja mánaða fresti frá samþykkt ályktunarinnar.

Samþykkt á Alþingi 16. júní 2010.
Skipun nefndar sem kanni forsendur verðtryggingar á Íslandi Þingsályktun - þingskjal nr. 1413

138. löggjafarþing 2009–2010.

Nr. 24/138.

Þskj. 1413 - 676. mál.

Þingsályktun um skipun nefndar sem kanni forsendur verðtryggingar á Íslandi.

Alþingi ályktar að fela efnahags- og viðskiptaráðherra að skipa nefnd sem kanni forsendur verðtryggingar á Íslandi, meti kosti og galla þess að dregið verði úr vægi verðtryggingar í íslensku fjármálakerfi og hvaða leiðir eru hagfelldastar í því skyni. Nefndin skoði á heildstæðan hátt áhrif verðtryggingar á lántaka og lánveitendur sem og áhrif hennar á virkni hagstjórnar og efnahagslegan stöðugleika almennt. Nefndin leggi fram tillögur til að draga úr umfangi verðtryggingar án þess að fjármálastöðugleika sé ógnað.

Í nefndinni eigi sæti fulltrúar allra flokka á þingi auk eins fulltrúa efnahags- og viðskiptaráðuneytis og eins fulltrúa fjármálaráðuneytis. Efnahags- og viðskiptaráðherra skipi formann nefndarinnar og nefndin skili honum áliti sínu og tillögum fyrir lok árs 2010.

Samþykkt á Alþingi 16. júní 2010.
Frestun á fundum Alþingis Þingsályktun - þingskjal nr. 1440

138. löggjafarþing 2009–2010.

Nr. 25/138.

Þskj. 1440 - 685. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 24. júní 2010 eða síðar, ef nauðsyn krefur, til 2. september 2010.

Samþykkt á Alþingi 24. júní 2010.
Árleg ráðstefna á Akureyri um málefni heimskautasvæðanna Nefndarálit - þingskjal nr. 1442

138. löggjafarþing 2009–2010.

Þskj. 1442 - 341. mál.

Nefndarálit um till. til þál. um árlega ráðstefnu á Akureyri um málefni heimskautasvæðanna.

Frá utanríkismálanefnd.

Nefndin hefur fjallað um málið. Borist hafa umsagnir frá Akureyrarbæ, Eyþingi – Sambandi sveitarfélaga í Eyjafirði og Þingeyjarsýslum, Háskólanum á Akureyri, Íslandsdeild þingmannaráðstefnunnar um norðurskautsmál, Siglingastofnun Íslands, Stofnun Vilhjálms Stefánssonar, Umhverfisstofnun og utanríkisráðuneyti.

Með tillögunni er lagt til að Alþingi feli utanríkisráðuneyti og umhverfisráðuneyti að vinna ásamt Háskólanum á Akureyri að undirbúningi árlegrar ráðstefnu á Akureyri um málefni heimskautasvæðanna. Jafnframt verði leitað alþjóðlegs samstarfs og stuðnings við verkefnið.

Í greinargerð með tillögunni er greint frá heimskautaráðstefnum sem haldnar voru á Akureyri árin 2008 og 2009 og lögð áhersla á að árlegt ráðstefnuhald muni treysta Akureyri í sessi á heimsvísu í umræðunni um stöðu heimskautasvæðanna. Umsagnaraðilar eru almennt jákvæðir gagnvart tillögunni og því að efla Akureyri sem miðstöð norðurslóðasamstarfs hér á landi. Íslandsdeild þingmannaráðstefnunnar um norðurskautsmál bendir á að hafa beri núverandi efnahagsástand í huga við afgreiðslu málsins og í umsögn utanríkisráðuneytis segir að ráðuneytið sé rekið undir ströngustu kröfum um niðurskurð og sparnað en að það sé engu síður reiðubúið að kanna grundvöll árlegrar ráðstefnu um heimskautasvæðin. Nefndin tekur undir þessi sjónarmið og undirstrikar jafnframt að fjárhagslegur stuðningur ráðuneyta og stofnana ríkisins við reglulegt ráðstefnuhald á Akureyri um norðurslóðamál verður að ráðast af fjárhagslegu svigrúmi ráðuneytanna hverju sinni.

Nefndin leggur áherslu á að norðurslóðamál séu eitt af forgangsverkefnum íslenskrar utanríkisþjónustu eins og kom skýrt fram í skýrslu utanríkisráðherra til Alþingis í maí sl. Nefndin hefur kynnt sér hið metnaðarfulla starf sem unnið er á vegum Stofnunar Vilhjálms Stefánssonar og Háskólans á Akureyri á sviði norðurslóðamála og telur að árleg ráðstefna á Akureyri um málefni heimskautasvæðanna sé rökrétt framhald þar á og mikilvægur stuðningur við það starf.

Nefndin leggur til að tillagan verði samþykkt óbreytt.

Alþingi, 25. ágúst 2010.

Árni Þór Sigurðsson,

form., frsm.

Valgerður Bjarnadóttir.

Einar K. Guðfinnsson.

Margrét Tryggvadóttir.

Ragnheiður E. Árnadóttir.

Ögmundur Jónasson.

Þórunn Sveinbjarnardóttir.

Sigmundur Davíð Gunnlaugsson.
Árleg ráðstefna á Akureyri um málefni heimskautasvæðanna Þingsályktun - þingskjal nr. 1471

138. löggjafarþing 2009–2010.

Nr. 26/138.

Þskj. 1471 - 341. mál.

Þingsályktun um árlega ráðstefnu á Akureyri um málefni heimskautasvæðanna.

Alþingi ályktar að fela utanríkisráðuneyti og umhverfisráðuneyti að vinna ásamt Háskólanum á Akureyri að undirbúningi árlegrar ráðstefnu á Akureyri um málefni heimskautasvæðanna. Jafnframt verði leitað alþjóðlegs samstarfs og stuðnings við verkefnið.

Samþykkt á Alþingi 6. september 2010.
Aðild að samningi Sameinuðu þjóðanna gegn spillingu Þingsályktun - þingskjal nr. 1472

138. löggjafarþing 2009–2010.

Nr. 27/138.

Þskj. 1472 - 652. mál.

Þingsályktun um aðild að samningi Sameinuðu þjóðanna gegn spillingu.

Alþingi ályktar að heimila ríkisstjórninni að Ísland gerist aðili að samningi Sameinuðu þjóðanna gegn spillingu sem gerður var í New York 31. október 2003.

Samþykkt á Alþingi 6. september 2010.
Áætlun um ferðamennsku á miðhálendi Íslands Þingsályktun - þingskjal nr. 1474

138. löggjafarþing 2009–2010.

Nr. 28/138.

Þskj. 1474 - 19. mál.

Þingsályktun um áætlun um ferðamennsku á miðhálendi Íslands.

Alþingi ályktar að fela iðnaðarráðherra og umhverfisráðherra að hafa forgöngu um að gerð verði áætlun um ferðamennsku á miðhálendi Íslands þannig að unnt sé að taka vel á móti þeim aukna fjölda ferðamanna sem ferðast um hálendið án þess að ganga of nærri því.

Samþykkt á Alþingi 6. september 2010.
Málshöfðun gegn ráðherrum Breytingartillaga - þingskjal nr. 1521

138. löggjafarþing 2009–2010.

Þskj. 1521 - 706. mál.

Breytingartillaga við till. til þál. um málshöfðun gegn ráðherrum.

Frá Atla Gíslasyni, Lilju Rafneyju Magnúsdóttur, Sigurði Inga Jóhannssyni, Eygló Harðardóttur og Birgittu Jónsdóttur.

Í stað tilvísunarinnar „20. gr.“ hvarvetna í B- og C-lið kæruatriða komi: 22. gr.
Málshöfðun gegn ráðherrum Breytingartillaga - þingskjal nr. 1522

138. löggjafarþing 2009–2010.

Þskj. 1522 - 707. mál.

Breytingartillaga við till. til þál. um málshöfðun gegn ráðherrum.

Frá Magnúsi Orra Schram og Oddnýju G. Harðardóttur.

Í stað tilvísunarinnar „20. gr.“ hvarvetna í B- og C-lið kæruatriða komi: 22. gr.
Frestun á fundum Alþingis Þingsályktun - þingskjal nr. 634

138. löggjafarþing 2009–2010.

Nr. 2/138.

Þskj. 634 - 353. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 8. janúar 2010 eða síðar, ef nauðsyn krefur, til 29. janúar 2010.

Samþykkt á Alþingi 8. janúar 2010.
Náttúruverndaráætlun 2009–2013 Breytingartillaga - þingskjal nr. 643

138. löggjafarþing 2009–2010.

Þskj. 643 - 200. mál.

Breytingartillaga við till. til þál. um náttúruverndaráætlun 2009–2013.

Frá Einari K. Guðfinnssyni.

Á eftir 1. mgr. komi ný málsgrein, svohljóðandi:

Náttúrustofur komi að undirbúningi og framkvæmd náttúruverndaráætlana í samræmi við margháttað hlutverk þeirra samkvæmt lögum.
Náttúruverndaráætlun 2009–2013 Þingsályktun - þingskjal nr. 654

138. löggjafarþing 2009–2010.

Nr. 3/138.

Þskj. 654 - 200. mál.

Þingsályktun um náttúruverndaráætlun 2009–2013.

Alþingi ályktar, með vísan til 65. gr. laga um náttúruvernd, nr. 44/1999, að á næstu fimm árum skuli unnið að friðlýsingu ellefu svæða til þess að stuðla að traustri verndun íslenskrar náttúru og framkvæmd alþjóðlegra samninga um náttúruvernd hér á landi. Tilgangurinn er að koma upp neti verndarsvæða, byggðu á faglegum forsendum, til þess að tryggja verndun landslags, náttúru og líffræðilegrar fjölbreytni, þess sem sérstætt er í náttúru landsins, fágætt eða í hættu og að friða náttúruleg landsvæði til náttúruverndar, vísindarannsókna, vöktunar og útivistar.

Náttúrustofur komi að undirbúningi og framkvæmd náttúruverndaráætlana í samræmi við margháttað hlutverk þeirra samkvæmt lögum.

Eftirtalin svæði og tegundir lífvera verði á náttúruverndaráætlun 2009–2013:

I. Plöntusvæði.

a. Snæfjallaströnd – Kaldalón.

b. Eyjólfsstaðaskógur.

c. Egilsstaðaskógur og Egilsstaðaklettar.

d. Gerpissvæðið.

e. Steinadalur í Suðursveit (verður hluti af Vatnajökulsþjóðgarði).

II. Dýrasvæði.

a. Undirhlíðar í Nesjum.

b. Tjarnir á Innri-Hálsum í Berufirði.

III. Vistgerðir á hálendinu.

Tvær vistgerðir á hálendinu verði friðaðar, rústamýravist og breiskjuhraunavist. Verndun þeirra verði m.a. tryggð með því að friðlýsa eftirtalin svæði:

a. Orravatnsrústir,

b. stærra friðland í Þjórsárverum,

c. svæði í Skaftártungum og á Síðuafrétti (sem verða hluti af Vatnajökulsþjóðgarði).

IV. Jarðfræðisvæði.

Langisjór og nágrenni (verður hluti af Vatnajökulsþjóðgarði).

V. Tegundir plantna og dýra.

Friðlýstar verði:

a. 24 tegundir háplantna,

b. 45 tegundir mosa,

c. 90 tegundir fléttna,

d. þrjár tegundir hryggleysingja: tröllasmiður, tjarnarklukka og brekkubobbi.

Svæði sem eru á fyrstu náttúruverndaráætlun og unnið verður með áfram.

Áfram verði unnið að friðlýsingu svæða sem eru á fyrri náttúruverndaráætlun. Staða í undirbúningi friðlýsingar þessara svæða er mjög misjöfn, en reynt verður að friðlýsa sem flest á tímabilinu.

Samþykkt á Alþingi 2. febrúar 2010.
Heillaóskir til litháísku þjóðarinnar Þingsályktunartillaga - þingskjal nr. 748

138. löggjafarþing 2009–2010.

Þskj. 748 - 431. mál.

Tillaga til þingsályktunar um heillaóskir til litháísku þjóðarinnar í tilefni 20 ára afmælis sjálfstæðisyfirlýsingar hennar.

Frá utanríkismálanefnd.

Alþingi ályktar að senda heillaóskir til litháísku þjóðarinnar í tilefni af því að 20 ár eru liðin frá því að sjálfstæðisyfirlýsing Litháens var samþykkt af þjóðþingi landsins 11. mars 1990. Sjálfstæðisyfirlýsingin bar vott um hugrekki litháísku þjóðarinnar og markaði tímamót í sjálfstæðisbaráttu Eystrasaltsríkjanna.

Alþingi fagnar þeirri vináttu sem ríkir milli Íslands og Litháens og góðu samstarfi þjóðanna á umliðnum árum og vísar til fyrri ályktana sinna, þ.e. frá 12. mars 1990 um heillaóskir til litháísku þjóðarinnar í tilefni sjálfstæðisyfirlýsingar hennar, frá 19. desember 1990 um stuðning við sjálfstæðisbaráttu Eystrasaltsríkjanna, frá 14. janúar 1991 um fordæmingu á ofbeldisaðgerðum sovésks herliðs í Litháen og frá 11. febrúar 1991 um málefni Litháens, þar sem kveðið var á um að Ísland tæki upp stjórnmálasamband við Litháen.

Alþingi ítrekar heillaóskir til litháísku þjóðarinnar og væntir þess að vinabönd þjóðanna eflist hér eftir sem hingað til.